Gehalte van SA se Chenin blanc 'nog nooit beter' | Landbou
Die wenners van vanjaar se Standard Bank Chenin Blanc Toptien-kompetisie 2021.
Beoordelaars by vanjaar se Standard Bank Chenin Blanc Toptien-kompetisie sê die gehalte van Suid-Afrika se Chenin blanc was nog nooit beter nie.
Beoordelaars in vanjaar se Standard Bank Chenin Blanc Toptien-kompetisie is dit eens dat Suid-Afrika se Chenin blanc-wyne nog nooit beter was nie, sê mnr. James Pietersen, voorsitter van die paneel beoordelaars.
Hy meen Suid-Afrika het hiermee die internasionale standaard vir die kultivar gestel. Danksy die gesonde gees van mededinging onder plaaslike wynmakers is Suid-Afrika volgens hom steeds die voorste bron van die opwindendste weergawes van hierdie druifsoort.
"Hoewel Chenin blanc 'n florerende kategorie is, het dit nie 'n gees van selfgenoegsaamheid in die hand gewerk nie. Dit het duidelik geblyk uit vanjaar se 138 inskrywings, die toenemende getal areas waarin Chenin blanc aangeplant word, die groter benutting van dopkontak, meer natuurlike gisting en die gebruik van 'n groter verskeidenheid gistings- en verouderingshouers, van amforas tot ouer en groter vate – van beton-'eiers' tot tenke."
Pietersen sê die beoordelingstandaarde is vanjaar selfs hoër as tevore aangesien nie-ingeskrewe bekroonde wyne vir die eerste keer as blinde maatstawwe gebruik is. "Vir ons as paneel is dit noodsaaklik dat ons die ingeskrewe wyne beoordeel binne die groter raamwerk van die beste wat in dié sektor beskikbaar is. Ek is bly om te kan sê dat selfs gemeet aan dié nie-ingeskrewe wyne, het dié wat ons beoordeel het, nogtans uitstekend gevaar.
"Dit spreek van die gretigheid onder die deelnemers om voortdurend op hul pogings van die verlede te verbeter en deurlopend standaarde in die kategorie te verhoog. Hoewel die toptien hoofsaaklik uit vorige wenners bestaan, is daar ook nuwelinge soos Guardian Peak, Le Belle Rebelle and Lievland. Dit was die patroon die afgelope paar jaar, ongeag die oesjaar of wie die beoordelaars was."
Vanjaar se wenners is (in alfabetiese orde):
• Guardian Peak Donkiesbaai Steen 2020
• Stellenrust Old Bushvine Chenin Blanc 2020.
Stellenrust het reeds agt keer onder die wenners getel en DeMorgenzon sewe keer sonder onderbreking sedert 2015.Die kompetisie is vanjaar die agtste keer gehou. Elk van die produsente van die toptien-wyne ontvang 'n kontantprys. Dié prys moet aangewend word vir die verbetering van die lewensgehalte van plaaswerkers en/of hul gemeenskappe.
Mnr. Ken Forrester, medestigter van die Chenin Blanc-vereniging, sê die plaaslike Chenin blanc-produsente se aptyt vir nuwe ontdekkings het daartoe gelei het dat Suid-Afrika die Franse wynbedryf genader het met die voorstel dat hulle saam ? genetiese navorsingsprojek van stapel stuur om besonderse Chenin-klone wat spontaan voorkom, te identifiseer.
"Soos in Frankryk het natuurlike mutasies met verloop van tyd hul verskyning in plaaslike wingerde gemaak. Die genomiese studie wat aan die gang is, is die eerste navorsingsprojek ooit oor kloonidentifikasie by Chenin blanc. Die verwagting is dat ons hierdeur waardevolle insigte sal bekom wat die beskerming van erfenisstokke betref, die opbou van Chenin blanc se aanpasbaarheid by die klimaat en die bevordering van produsente se ekovolhoubaarheid. Deel van die studie sal gewy wees aan die vestiging van 'n stewige, wetenskaplike basis vir die benutting van verskillende klone binne dieselfde wingerd."
Mnr. Stephan van der Merwe, hoof van Standard Bank se handelsbankbedrywighede in die Wes-Kaap, het daarop gewys dat ouer wingerde die Toptien-kompetisie oorheers het. "Die meeste van die toptien-wyne is gemaak van wynstokke wat minstens 30 jaar oud is. Die oudste is meer as 'n halfeeu gelede aangeplant.
"Ons weet uit die eerste fase van 'n studie wat deur Universiteit van Kaapstad se sakeskool onderneem word dat die ouderdom van die wingerd beduidend tot die gehalte en gevolglik die prys van die wyn bydra. Dit dien toenemend as aansporing vir produsente om hul erfenis te bewaar. Ons hoop dat die gesamentlike kloonstudie met Frankryk hierdie neiging 'n verdere hupstoot sal gee.
"Die internasionale webinaar wat in November deur die Chenin Blanc-vereniging aangebied word, bied 'n verdere geleentheid vir die uitruil van kennis op 'n teoretiese en praktiese vlak bied. Dit beloof goed vir die toekoms van hierdie druifsoort."